Cortinarius caperatus

Cortinarius caperatus panèka kolat sè èkennèng dhâ'âr ḍâri genus Cortinarius sè ètemmowè è Èropa Ḍâjâ bân Amèrika Ḍâjâ, sabellumma èkennal mènangka Rozites caperata. Kolat panèka tombu è ahèr mosèm panas kantos mosèm gugur è alas bân bhâ-rebbhâ, anḍi' dhungghebbhân kèro' kalabân rassa bân bâu sè dhâmmang, maksoddhâ ta' tajhem. Maskè kalonta, kolat panèka pagghun ghi' segghut taporop kalabân spèsiès kolat sè aracon sarta èkataowè bisa ngèmpo' merkuri bân isotop radioaktif sesium.

 Taksonomi 
Kolat panèka awwâllâ èterrangngaghi mènangka Agaricus caperatus è taon 1796 sareng ahli mikologi Afrika Lao', Christiaan Hendrik Persoon, sè nyatet jhâ' kolat panèka tombu è alas fagus. Jhulughân khusus caperatus panèka bhâsa Latin ka'angghuy "kèro'". Naturalis Bohemia Julius Vincenz von Krombholz aghâmbhârraghi ḍâlem bukuna Naturgetreue Abbildungen und Beschreibungen der essbaren, schädlichen und verdächtigen Schwämme, sè èpaterbi' antara taon 1831 bân 1846. Kolat panèka èyallè ka genus Cortinarius sareng ahli mikologi Swedia Elias Magnus Fries è taon 1838. Terros pas èyallè ka Pholiota è taon 1874 sareng ahli mikologi Prancis Claude Casimir Gillet, panempatan panèka è toro'è sareng naturalis Italia Pier Andrea Saccardo. Ahli mikologi Finlandia Petter Adolf Karsten maddhek genus Rozites è taon 1879 ka'angghuy nyaḍiyâ'aghi kennengngan spèsiès kasebbhut mènangka Rozites caperatus èdhâsarraghi ḍâ'  macemma kolat sè anḍi' panotop ḍuwâ', ka'ḍinto koḍung sabâgiyân bân rè-karèna dhâddhi sello' tanpa stipe, sarta è koḍung universal. Kolat panèka èkennal mènangka spèsiès Rozites sa'abiddhâ a-n-taon. Sabâtara ghânèka, ahli mikologi Prancis Lucien Quelet makompol Pholiota mènangka subgenus ḍâri Dryophila è taon 1886, saèngghâ Dryophila caperata ètambâi ka sinonim spèsiès kasebbhut. Worthington George Smith nempattaghi ḍâlem genus anyarra Togaria (samangkèn èyangghep mènangka sinonim ḍâri Agrocybe).

 Sombher